钦定古今图书集成/明伦汇编/人事典/第065卷 > 中论 > 《洛中九老会〈有序〉》唐·白居易
## 钦定古今图书集成/明伦汇编/人事典/第065卷 > 中论 > 《洛中九老会〈有序〉》唐·白居易

会昌五年三月二十四日，胡、吉、刘、郑、卢、张等六贤，皆多年寿，予亦次焉。于东都敝居履道坊，合尚齿之会，七老相顾，既醉且欢。静而思之，此会希有。因各赋七言韵诗一章以记之，或传诸美事者。其年夏，又有二老年貌绝伦，同归故乡，亦来斯会。续命书姓名年齿，写其形貌，附于图右。仍以一绝赠之云：“雪作须眉云作衣，辽东华表暮双归。当时一鹤犹希有，何况今逢两令威。” 又云：“时秘书狄兼谟、河南尹卢贞以年未及七十，虽与会而不及列。”

《洛中遗老李元爽》，年一百三十六。

禅僧如满归洛，年九十五。

前怀州司马安定胡杲，年八十九。

闲居同会在三春，大抵愚年最出群。雪鬓不嫌杯酒
兴，白头仍爱玉炉熏。徘徊玩柳心尤健，老大看花意
却勤。凿落满斟𢬵酩酊，香囊高挂任氤氲。搜神得句
题红纸，望景长吟对白云。今日交情何不替，齐年同
事圣明君。

卫尉卿致仕冯翊《吉旼》，年八十八。

休官罢任已闲居，林苑园亭兴有馀。对酒最宜花蕊
发，邀欢不厌柳条初。低腰醉舞垂绯袖，击著讴歌任
褐裾。宁用管弦来合杂，自亲松竹且清虚。飞觥酒到
须先酌，赋咏诗成不住书。借问商山贤四皓，不知此
后更何如。

前磁州刺史广平刘真，年八十七。

垂丝今日幸同筵，朱紫居身是大年。赏景当知心未
退，吟诗犹觉力完全。闲庭饮酒当三月，在席权豪象
七贤。山茗煮时秋雾碧，玉杯斟处彩霞鲜。临阶花笑
如歌妓，傍竹松声当管弦。虽未学穷生死诀，人间岂
不是神仙。

前龙武军长史荥阳郑据，年八十五。

东阁幽闲日暮春，邀懽皆是白头宾。官班朱紫多相
似，年纪高低次第匀。联句每言松竹意，停杯多说古
今人。更无外事来心肺，空有清虚入鬼神。醉舞两回
迎劝酒，狂歌一曲会余身。今朝何事偏情重，同作明时列任臣。

前侍御史、内供奉官范阳卢贞，年八十二。

“三春已尽洛阳宫，天气初晴景象中。千朵嫩桃迎晓
日，万株垂柳逐和风。非论官位皆相似，及至年高已
共同。”对酒歌声犹极妙，玩花诗思可能穷。先时共作
三朝贵，今日犹逢七老翁。但把绿醽常满酌，烟霞万
里会应通。

前永州刺史清河张浑，年七十七。

幽亭春尽共为懽，印绶居身是大官。遁迹岂劳登远
岫，垂丝何必坐溪磻。诗联六韵尤应易，酒饮三杯未
觉难。每况襟怀同宴会，共将心事比波澜。风吹野柳
悬罗带，日照庭花落绮纨。此席不烦铺锦帐，斯筵堪
作画图看。

刑部尚书致仕白居易，年七十四。

七人五百八十四，拖紫纡朱垂白须。囊里无金莫嗟
叹，樽中有酒且欢娱。吟成六韵神还旺，饮到三杯气
尚粗。嵬峨狂歌教婢拍，婆娑醉舞遣孙扶。天年高迈
二疏传，人数多于《四皓图》。除却三山五天竺，人间此
会且应无。